Torben Hansen (S), 2010-06-16:
Fru Sophie Løhde koger lige nu suppe på den pind, der hedder, at vi aldrig nogen sinde har svaret.
Hvis det var sådan, og det tror jeg faktisk at det var, at fru Sophie Løhde var både til førstebehandlingen af det her lovforslag og til andenbehandlingen af det her lovforslag, ville hun vide, at jeg har sagt det så mange gange til ulidelighed for nogle, men jeg vil gerne gøre det igen: Jeg synes, at den her er usympatisk kort.
Det betyder jo så også, at så skal det lige pludselig se ud, som om vi har skjult noget for de 40.000 mennesker derude.
Næh, tværtimod, fordi det, jeg lige har sagt, blev sagt herinde den 31. maj.
Det blev sagt herinde den 10. juni, og nu siger jeg det igen den 16. juni, og det her er vel et eller andet sted også rigets måske fornemste talerstol.
Skal vi ikke satse på, at der også er nogle ude i det åbne land, der også har opdaget det?
Men årsagen til, at Venstre bliver ved med at stille det spørgsmål, som man har fået svar på hundrede gange, er jo, fordi man forsøger at lægge røgslør over egne løftebrud.
Det er jo sådan set lidt fantastisk, at hr. Kasper Krüger kan stå og sige, at der ikke var nogen eksempler.
Altså, hvor mange nævnte jeg?
Var det otte, ti stykker fra »Fair Forandring«?
Jeg tror også, at jeg ved både første- og andenbehandlingen nævnte, at misforståede pædagoger en gang imellem siger, at gentagelse er al lærdoms moder.
Jeg kunne selvfølgelig læse dem op igen, men det vil jeg undlade af hensyn til hr. Kasper Krüger, for hvis jeg ikke gør det, har hr. Kasper Krüger jo mulighed for selv at gå ind på nettet og finde oplægget og læse det der.
Men der var konkrete eksempler, og så er det ikke fair, at man går op og forsøger at tegne et billede af, at der ikke var skyggen af eksempler.
Nu er jeg overbevist om, at hr. Kasper Krüger har læst »Fair Forandring«, men hvis hr. Kasper Krüger måske – hvad jeg ikke tror – har glemt et par af tingene, så vil jeg da gøre opmærksom på, at der er en millionærskat, at der er et loft for fradrag på pensionsopsparing på over 100.000 kr., en aktieomsætningsafgift på 0,25 pct., opstramning over for skatteunddragelse, afskaffelse af fradraget for sundhedsforsikringer, afgift på usunde fødevarer, arbejdsskadeafgift, selskabsskat, lønsumsafgift og en indsats mod målrettet skattesnyd.
Det tror vi rent faktisk på er den skattepolitik der skal drive det her fremad.
Men når hr. Kasper Krüger spørger, som han gør, er det jo bare for at lægge et røgslør ud over, at den her genopretningspakke fra regeringens side er et eklatant løftebrud, og at man med den her genopretningspakke går ind og forringer den almindelige danskers mulighed for voksen-, efter- og videreuddannelse, for Voksen-SU og dermed på lang sigt ikke skaber vækst i det her samfund, men skaber misvækst.
Det er det, man er i gang med, når man går ind og piller så hårdt ved hele voksen-, efterog videreuddannelsesområdet – og jeg kunne også nævne de andre ting i den forfærdelige genopretningspakke omkring forskning og universiteter.
Jeg vil sige, at det faktisk fortsætter med at være uklart, om hr. Peter Madsen har hørt, hvad der er blevet sagt under debatten.
For jeg tror, at jeg sagde i min første eller anden replik, at »Fair Forandring« og de 15 mia. kr. er det, der er udgangspunktet for trepartsforhandlingerne med parterne og en kommende S-ledet regering.
Og det, der også er fuldstændig stensikkert og klart, er, at vi ikke går ud og laver sådan nogle eklatante løftebrud, som regeringen har gjort her.
– under ingen omstændigheder!
Man har stået måned efter måned og år efter år og sagt, at man ikke vil røre noget som helst, og lige pludselig kommer det hen over en pinse.
Det synes jeg ikke er særlig pænt, men i modsætning til noget uklart står det dermed i hvert fald ganske klart, at V og K og Dansk Folkeparti ikke holder sig tilbage for at lave eklatante løftebrud.